b'\n_START_ARTICLE_\nCalatravaordenen\n_START_PARAGRAPH_\nCalatravaordenen (spansk: Orden de Calatrava) var en religi\xc3\xb8s og milit\xc3\xa6r ridderorden grunnlagt i 1158 i kongeriket Castilla. Ordenen var opprinnelig en milit\xc3\xa6r gren av Cistercienserordenen. Den ble anerkjent av pave Alexander III i 1164. Ordenens tegn var et r\xc3\xb8dt liljekors._NEWLINE_Ordenen kjempet for \xc3\xa5 beskytte Castilla mot dets fiender. Under Reconquista var Calatravaordenen engasjert i kampen mot maurerne. Framgangene i denne kampen gjorde at ordenen opparbeidet betydelig makt og rikdom. Den ble dermed en maktfaktor i konkurranse med kongemakten, som fors\xc3\xb8kte \xc3\xa5 kontrollere den gjennom \xc3\xa5 overta stormesterembetet. I 1487 ble kong Ferdinand II av Arag\xc3\xb3n ordenens stormester og siden forble embetet under kongemakten. Etter Granadas fall i 1492 forsvant ordenens milit\xc3\xa6re begrunnelse og ordenens virke ble konsentrert om forvaltning av dens omfattende jordegods._NEWLINE_Ordenens midler og besittelser ble gjentatte ganger fors\xc3\xb8kt beslaglagt p\xc3\xa5 1800- og begynnelsen av 1900-tallet. Den ble sekularisert i 1855, erkl\xc3\xa6rt oppl\xc3\xb8st under Den f\xc3\xb8rste spanske republikk, men gjenopprettet i 1875. Medlemskapet i ordenene utviklet seg til \xc3\xa5 bli mest en \xc3\xa6resbevisning, men seremoniellet ble opprettholdt. Medlemskap var fortsatt begrenset til adelige. Kong Alfonso XIII fungerte som ordenenes stormester, ogs\xc3\xa5 etter konged\xc3\xb8mmets fall i 1931. Under den andre republikk ble imidlertid ordenene som offisielle institusjoner opphevet ved dekret av 1931 og var etter dette \xc3\xa5 anse som private foreninger. Opptak av nye medlemmer stanset likevel s\xc3\xa5 godt som helt opp._NEWLINE_Etter gjeninnf\xc3\xb8ringen av monarkiet i Spania i 1975 ble Calatravaordenen gradvis gjenopplivet. Den nye kongens far, Juan, greve av Barcelona, ble utnevnt til leder for Det kongelige r\xc3\xa5d for de milit\xc3\xa6re ridderordener av Santiago, Calatrava, Alc\xc3\xa1ntara og Montesa. Han ble i 1993 etterfulgt av prins Carlos, hertug av Calabria. Kongen selv fungerer som ordenenes stormester. I 1982 ble nye noviser tatt inn i alle fire ordener og \xc3\xa5ret etter startet opptak av fullverdige riddere. Kongens beskytterskap overfor ordenene kommer ogs\xc3\xa5 til uttrykk gjennom den tillatelse disse har f\xc3\xa5tt til \xc3\xa5 avholde sine m\xc3\xb8ter og seremonier i et s\xc3\xa6rlig rom i det kongelige slott. Ordenene er likevel fortsatt rettslig sett private ordensbrorskap med foreningsstatus og fortsetter med denne status sin religi\xc3\xb8se, kulturelle og humanit\xc3\xa6re virksomhet._NEWLINE_Calatravaordenen er i dag et katolsk brorskap som st\xc3\xa5r under beskyttelse av Spanias konge. Den har omkring 50 fullverdige riddere og i underkant av 30 noviser. Ordenen tar kun opp adelige som kan vise til fire adelige besteforeldre.'